《冬月同诸友游永乐寺饮旺公房分韵得野字》
明代·孙承恩

萧条冱寒候，浩荡风振野。吾人亦好事，乘兴来兰若。

意岂在行乐，欲识栖禅者。上人本空寂，风度亦萧洒。

慧朗鉴在悬，论辨长河泻。为陈西来意，超悟愧吾寡。

未能三乘通，误谓四大假。冉冉妙香度，翩翩花雨下。

匆匆具盘餐，滟滟酒盈斝。绸缪师意勤，感愧我颜赭。

抗别复须臾，题诗信聊且。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。